**Budapest Főváros VII. kerület Erzsébetváros Önkormányzata Képviselő-testületének**

**.../2018. (…) önkormányzati rendelete**

**a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény (a továbbiakban: Szt.) 132. § (4) bekezdés d) pontjában, a gyermekek védelméről és a gyámügyi igazgatásról szóló 1997. évi XXXI. törvény (a továbbiakban Gyvt.) 18.§ (2) bekezdése, a 21.§ (1) bekezdése, a 29. § (1), (2) bekezdései, a 131. § (1) bekezdése által kapott felhatalmazás alapján, Magyarország helyi önkormányzatairól szóló 2011. évi CLXXXIX törvény 23. § (5) bekezdés 11. a. pontban meghatározott feladatkörében eljárva a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (továbbiakban: Ör.) módosításáról a következőket rendeli el:

**1. §**

Az Ör. 26.§ (2) bekezdés b) pontja a következő be) ponttal egészül ki:

„be) alternatív napközbeni ellátás”

**2. §**

Az Ör. a következő 37/A. §-sal egészül ki:

„37/A. §

(1) Az Önkormányzat alternatív napközbeni ellátást biztosít a Humán Szolgáltató által működtetett játszóház keretében.

(2) A játszóház szolgáltatásainak igénybevételére az 1-14 éves korú gyermek jogosult.

(3) A játszóház ellátási területe Budapest közigazgatási területe.

(4) A játszóház igénybevételéért fizetendő térítési díjak mértékét e rendelet 6. melléklete tartalmazza.”

**3.§**

Az Ör. jelen rendelet 1. számú mellékletével egészül ki.

**4.§**

E rendelet a kihirdetését követő napon lép hatályba.

**dr. Gotthard Gábor Vattamány Zsolt**

jegyző polgármester

**ÁLTALÁNOS INDOKOLÁS**

Az Ör. módosítása a Humán Szolgáltató új szolgáltatási formájaként bevezetésre kerülő, a Gyvt. 44/D. §-ban meghatározott alternatív napközbeni ellátás biztosítása okán vált szükségessé. Ennek keretében játszóház létrehozására került sor, amelynek működtetésével, a családi neveléssel együtt, azt kiegészítve az Önkormányzat támogatja a kerületben élő gyermekek egészséges testi, lelki, mentális fejlődését. A játszóház a gyermek-szülő kapcsolatát erősítő, a gyermek szocializációját támogató szolgáltatás, amely a korosztály-specifikus játékok segítségével, programok szervezésével biztosít minőségi szabadidő-eltöltési lehetőséget.

**RÉSZLETES INDOKOLÁS**

**1. §**

Az Önkormányzat által biztosított gyermekjóléti ellátások köre kibővül, így a személyes gondoskodást nyújtó ellátások keretében új szolgáltatási formával, az alternatív napközbeni ellátással egészül ki a felsorolás.

**2. §**

Az alternatív napközbeni ellátás a Humán Szolgáltató által működtetett játszóház keretében valósul meg, amely igénybevételének feltételeit és ellátási területét szabályozza a bevezetésre kerülő 37/A. §.

**3.§**

A játszóházat igénybevevőkre vonatkozó térítési díjakat tartalmazza.

**4.§**

A rendelet hatályba lépésének időpontjáról rendelkezik.