INNOVATÍV GYERMEKJÓLÉTI PREVENCIÓS SZÍNTÉR -

VARÁZSDOBOZ JÁTSZÓHÁZ

SZAKMAI PROGRAMJA

Jóváhagyta:

Budapest Főváros VII. Kerület Erzsébetváros Önkormányzatának Képviselő-testülete

a /2018. ( ) számú határozatával

Készítette: Koza Beáta

2018.

**Szolgáltató neve: Bischitz Johanna Integrált Humán Szolgáltató Központ**

Szolgáltató címe: 1072 Budapest, Nyár utca 7.

**Játszóház neve: Varázsdoboz Játszóház**

Játszóház címe: 1074 Budapest, Dob utca 27. fszt. R-3. és R-4.

Nyitva tartás: Hétfőtől-vasárnapig 8.00-20.00

**Ellátási terület: Budapest közigazgatási területe**

**Férőhelyszám: 130 fő** (Tűzjelző rendszer kivitelezési terv alapján)

Szolgáltatást nyújtó személy: Varga Brigitta

Telefon: +36 1 266 0485

E-mail: info@varazsdobozjatszohaz.hu

Honlap: www.varazsdobozjatszohaz.hu

Helyettes személy megnevezése: Márton Beáta

**Fenntartó neve: Budapest Főváros VII. kerület Erzsébetváros Önkormányzata**

Székhely: 1073 Budapest, Erzsébet Krt. 6.

Képviselője: Vattamány Zsolt, polgármester

E-mail: polgarmester@erzsebetvaros.hu

Telefon: +36 1 462 3100

Szakmai program készítője: Koza Beáta

Elérhetősége: +36 1 413 3631

**Szakmai program érvényességi ideje: Budapest Főváros VII. kerület Önkormányzata Képviselő-testület általi elfogadás napján lép hatályba, határozatlan idejű**

A szakmai program készítésének dátuma: 2018. augusztus 24.

1. **Bevezetés**

A Játszóház szakmai programját meghatározó jogszabályok, irányelvek:

* 1997. évi XXXI. törvény, a gyermekek védelméről és a gyámügyi igazgatásról
* 15/1998 (IV. 30.) NM rendelet, a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről
* 369/2013. (X.24.) Korm. rendelet a szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről

Játszóházi tevékenységünk szolgáltatási formája a gyermekek napközbeni ellátása körébe tartozó, alternatív napközbeni ellátás.

Játszóházunk tiszteletben tartja az ellátott gyermekek és szülők jogait, a mindenkori gyermekvédelmi és adatvédelmi jogszabályok szerint jár el.

A szolgáltatásunkkal kapcsolatos információk nyilvánosak, honlapunkon, a www.bjhuman.hu oldalon minden érdeklődő számára elérhetőek.

1. **Helyzetelemzés**

Földrajzi szempontból Erzsébetváros (VII. kerület) Budapesten, a Dunától keletre, a pesti oldalon található. Ez a kerület Budapest legkisebb területű (2,1 km2), egyúttal legnagyobb népsűrűségű (25.030 fő/km2) kerülete. Lakossága 53.045 fő (2017.01.01.-i KSH adat). A főváros pesti-oldalán található, északról a VI. kerület, délről a VIII. kerület, nyugatról az V. kerület, keletről a XIV. kerület szomszédja.Budapest többi kerületéhez képest Erzsébetváros központi földrajzi fekvése és viszonylag kis alapterülete a szolgáltatások elérhetőségéhez, megfelelő koordináció mellett jó feltételrendszert biztosít.

A gazdasági környezetet jellemezi, hogy az egy főre jutó összjövedelem tekintetében, a 23 budapesti kerület viszonylatában Erzsébetváros (230 eFt/fő/év) a 15. helyre szorult. Az egy adófizetőre eső SZJA vonatkozásában a kerület a 300.000.-400.000.-Ft/fő/év sávban, a pesti kerületek többségével megegyezően, az alacsonyabb kategóriába sorolható Budapest vonatkozásában, ami persze az országos átlagot meghaladja.

A belső és középső kerület-harmadban közel azonos arányban él a kerületi lakosságnak kicsit több, mint a fele, a külső kerület-harmadban a kerületi lakosságnak közel a fele.

Kerületünkben 37.622 család él 36.738 lakásban, vagyis egy családra 0,96 lakás jutna, de ez az arány sokkal kedvezőtlenebb, mivel pontosan nem felmérhető számú lakás/lakásrész szezonálisan és/vagy folyamatosan, a turisztikai igényekhez is igazodva kiadásra kerül. Viszont a 100 lakásra jutó lakosok száma kerületünkben kedvezőbb: 150 fő, a budapesti 192 lélekszámhoz viszonyítva.

Az egészségügyi alap és részleges szakellátási, valamint a szociális alap és szakellátási tevékenységet a kerületben a Bischitz Johanna Integrált Humán Szolgáltató Központ (továbbiakban: Humán Szolgáltató) nyújtja, 37 telephelyen. A Humán Szolgáltató a gyermekjóléti alapellátás részeként a bölcsődei ellátás keretében 3 bölcsődében (Dob Bölcsőde - 1074 Budapest, Dob utca 23., a Lövölde Bölcsőde - 1071 Budapest, Lövölde tér 1., Városligeti Bölcsőde - 1071 Budapest, Városligeti fasor 39-41.) a családi neveléssel együtt – azt kiegészítve – biztosítja a gyermekek napközbeni ellátását, szakszerű gondozását, figyelembe véve a gyermek életkori és egyéb egyéni sajátosságait. Összesen a 3 bölcsődében 289 férőhelyen, 24 csoportszobában történik az ellátás. A Lövölde Bölcsődében időszakos gyermekfelügyeletet biztosítunk keddtől péntekig reggel 7 órától délután 16 óráig, valamint játszócsoport működik hétfőnként, ahol a szülők és gyermekeik együtt játszhatnak és ismerkedhetnek más szülőkkel és gyermekekkel.

Erzsébetvárosban összesen 7 óvoda 44 csoportja és 3 általános iskola várja az óvodai és iskolai tanköteles korban lévő gyermekeket.

A Humán Szolgáltató Család- és Gyermekjóléti Központja (Szolgáltatási Centrum - 1073 Budapest, Kertész u. 20.; Fejlesztési Centrum - 1074 Budapest, Hutyra F. u. 11-15.) látja el a Gyvt. 39. § és 40. §-a szerinti gyermekjóléti szolgáltatási feladatokat, valamint a családsegítés Szt. 64. § szerinti feladatait; kerületi szintű szolgáltatóként látja el a hatósági jellegű, a jogszabály által telepített speciális feladatokat. 2017-ben közel 8000-es esetszámmal dolgoztak a Központ munkatársai.

Általánosságban elmondható, hogy Budapest Főváros VII. kerületében, Erzsébetvárosban hiány mutatkozik olyan, a gyermekek számára szóló állandó programokból, ahol kulturált, igényes környezetben, szakemberek felügyeletével tudnak a különböző korosztályba tartozó gyermekek szórakozni, önfeledten játszani.

VII. kerület elhelyezkedésének, valamint az épített környezet kialakításának a következtében, kevés olyan szabad terület (játszótér, park) van Erzsébetvárosban, ahol a gyermekeknek lehetőségük van – akár szabadidejükben, akár az oktatási, nevelési intézményekben – olyan biztonságos, korosztály-specifikus játékokon játszani, programokon részt venni, amelyeket a játszóházak tudnak biztosítani.

A hátrányos helyzetű családokban élő gyermekeknek pedig nincs, vagy csak kevés lehetősége van a szabadidő hasznos eltöltésére, kulturált, igényes környezetben, a gondtalan játék örömének megélésére. Az Önkormányzat és Humán Szolgáltató felismerte, hogy a nem rászoruló gyermekek, családok felé nyitni szükséges a szociális szolgáltatások keretein belül, hiszen a lakóhelyen kialakuló erős közösségek minden esetben pozitív hatással vannak a közösség tagjainak szociális helyzetére, elősegítik a helyi társadalom fejlesztését, lehetőséget biztosítva így a társadalmi csoportok közötti szakadék áthidalásához.

*A Játszóház által nyújtott szolgáltatásokat igénybe vevő célcsoport jellemzői:*

* a VII. kerületi és Budapest egyéb kerületében élő, illetve ideiglenesen a VII. kerületben tartózkodó 1-14 éves korosztályba tartozó gyermekek,
* a kerületi bölcsődék, illetve köznevelési intézmények (óvodák, általános iskolák) csoportjai, osztályai,
* a Humán Szolgáltató Család- és Gyermekjóléti Központjának ügyfélkörébe tartozó hátrányos helyzetű családokban élő gyermekek,
* normál nevelési igényű gyermekek,
* SNI-s gyermekek a bölcsődei csoportokban integráltan lehetnek jelen, érkezhetnek a játszóházba, azonban az ő sajátos nevelési igényüknek megfelelő szükségletek biztosítása a bölcsődei csoporttal érkező kisgyermeknevelő feladatkörébe tartozik.

Hétköznaponként a VII. kerület bölcsődei, óvodai és iskolai csoportjai 8.00 és 14.00 óra között látogathatják előzetes bejelentkezés alapján a játszóházat.

1. **A Játszóház bemutatása**

*A szolgáltatás célja:*

A családok számára – prevenciós jelleggel – minőségi szabadidő-eltöltési lehetőség biztosítása – a kreativitást, készségeket fejlesztő, biztonságos, kulturált környezetben –, ahol gyakorlatilag észrevétlenül tudnak a szakemberek számukra normákat, értékek közvetíteni, készségeket-képességeket fejleszteni, mindezt korosztály-specifikus játékok segítségével.

Cél továbbá a gyermek- és családbarát közösségi térben rejlő azon lehetőségek kihasználása, melyek segítséget nyújtanak a korosztályok közötti szakadék áthidalásához, a családon belüli kapcsolatok (szülő-gyermek) erősítéséhez, ezzel erősítve az összetartást, az egymásról való gondoskodást.

Az ellátás fő célja a hiánypótlás, olyan formák kínálata, mely a meglévő ellátórendszerben nem elérhető.

*A Játszóház által nyújtott szolgáltatások előnyei:*

* közös játék
* integrált közösségi élmények
* szocializációs élmények
* nagymotoros mozgásfejlesztés
* különböző korcsoportok számára egy helyen biztosított programok
* kulturált, biztonságos, tiszta környezet

*A játszóház által nyújtott szolgáltatások fő feladata, tevékenysége:*

* a kerületi köznevelési intézmények teljes körű óvodai, iskolai egészségfejlesztésének megvalósításához helyszín, elsősorban a mozgáskultúra szempontjából,
* nyári napközis táborok számára alternatív programlehetőségek,
* születésnapi bulik helyszíne,
* korosztály-specifikus játékterek biztosítása az 1-14 éves korosztályba tartozó gyermekek számára,
* nehéz vagy szociálisan hátrányos élethelyzetű, különösen a csellengő vagy egyéb okból veszélyeztetett gyermekek számára szervezett személyiségfejlesztő, valamint önsegítő vagy kortárssegítő közösségépítő tematikus csoportfoglalkozások,
* kerületi kulturális- és sportesemények számára speciális állomáshely.

*A szolgáltatás alapelvei:*

* a család rendszerszemléletű megközelítése: lényege, olyan komplex látásmód alkalmazása, amely nem csak a kisgyermeket, hanem a családot is kiindulópontnak tekinti. Az interakciós mintákat a kisgyermek visszatükrözi, ezáltal képet kaphatunk a család erősségeiről és gyengeségeiről
* a koragyermekkori intervenciós szemlélet befogadása: magában foglal minden olyan tevékenységet, amely a kisgyermek sajátos szükségleteinek meghatározását és figyelembevételét szolgálja. Ennek értelmében a szolgáltatást nyújtó szakember feladata az esetlegesen felmerülő fejlődésbeli lemaradások, megtorpanások felismerése és jelzése a szülő felé
* a családi nevelés elsődlegességének tisztelete: A kisgyermek nevelése a család joga és kötelessége. Mindezek értelmében fontos a szülők számára lehetővé tenni a tevékeny, különböző szinteken és módokon megvalósuló bekapcsolódást a nyújtott szolgáltatásokba
* a kisgyermeki személyiség tisztelete: A kisgyermek egyedi, megismételhetetlen, mással nem helyettesíthető individuum, egyéni szükségletekkel rendelkező, fejlődő személyiség. Különleges védelem, bánásmód illeti meg. A Játszóház által nyújtott szolgáltatások a gyermeki személyiség kibontakoztatására, a személyes, a szociális és a kognitív kompetenciák fejlődésének segítésére irányulnak az alapvető gyermeki jogok tiszteletben tartásával
* a szolgáltatást nyújtó szakember személyiségének meghatározó szerepe: A feladatok színvonalas megvalósítására megfelelő szakmai kompetenciával és identitással, kellő önismerettel, magas szintű társas készségekkel bíró szakember képes
* a biztonság és stabilitás megteremtése: A kisgyermek számára biztonságot nyújtó személyi és tárgyi környezetének állandósága növeli az érzelmi biztonságot, alapul szolgál a tájékozódáshoz, a jó szokások kialakulásához. A biztonság nyújtása természetszerűleg magában foglalja a fizikai és a pszichikai erőszak minden formájától való védelmet is.
* a fokozatosság megvalósítása: A kisgyermek új helyzetekhez való fokozatos hozzászoktatása segíti alkalmazkodását, a változások elfogadását, az új dolgok, helyzetek megismerését, a szokások kialakulását.
* az egyéni bánásmód érvényesítése: A fejlődés ütemét mindig magához a gyermekhez viszonyítva kell megítélni. Minden új fejlődési állomásnak kiindulópontja maga a gyermek. Ezért fontos, hogy a nyújtott szolgáltatás, melyben részesül, mindig a gyermek egyéni szükségleteihez igazodjon.
* a gyermeki kompetenciakésztetés támogatása: A korai életévekben alapozódnak meg a kognitív, érzelmi és társas kompetenciák, ezért támogatásuk kiemelt jelentőséggel bír. Biztosítani kell annak a lehetőségét, hogy a kisgyermek a játékon és egyéb tevékenységeken keresztül ismeretekhez, élményekhez, tapasztalatokhoz jusson, átélhesse a spontán tanulás örömét, megerősödjön benne a világ megismerésének vágya. A Játszóház által nyújtott szolgáltatások közül kiemelendő a kreativitást, készségeket fejlesztő, finommotorikus- és nagymozgást fejlesztő játékok dominanciája.

*Korosztály-specifikus játékelemek:*

Elsősorban 1-14 éves korú gyermekek számára nyújt a játszóház szolgáltatásokat. A különböző korú és érdeklődési körű gyermekek számára az alábbi témakörökben találhatóak meg játékok (részletezve lásd a tárgyi feltételeknél):

* konstrukciós játékok (pl.: építőjáték, lego)
* szerepjátékok eszközei (pl.: játékkonyha, szerelőpad, babakocsi)
* alkotó játék eszközei (pl.: rajztábla, színező)
* manipulációs játékok (pl.: kisautók, montessori korong, építőjáték)
* nagymozgást segítő játékok (pl.: kismotor, csúszda, labirintus)
* ismeretfejlesztő játékok (pl.: puzzle, társasjátékok)
* finommotorikus mozgást segítő játékok (pl: csocsó, léghoki)

1. **Együttműködés**

A Játszóházban dolgozó munkavállalók a napi munkavégzés során szóban és elektronikus formában tartják a kapcsolatot egymással és vezetik a napi adminisztrációt. Havi munkaértekezleteken vitatják meg a felmerült kérdéseket, problémákat a Humán Szolgáltató szakmai igazgatóhelyettesével.

A szülőkkel való kapcsolattartás módja elsősorban szóbeli, valamint papír alapú nyomtatványok (szülői beleegyező nyilatkozat) állnak a szülők rendelkezésére. Az információk átadásának módja elsősorban elektronikus (facebook, honlap).

A Játszóház fenntartója Budapest Főváros VII. kerület Erzsébetváros Önkormányzata, működtetője a Bischitz Johanna Integrált Humán Szolgáltató Központ, mely intézmény Budapest Főváros VII. kerület Erzsébetvárosban 2012 óta nyújtja a kerület lakosai számára a szociális, gyermekjóléti és egészségügyi ellátásokat. Mint a kerület szociális és gyermekjóléti ellátásokért felelős intézménye a Humán Szolgáltató napi kapcsolatot tart a saját irányítása alatt álló szakmai egységekkel: bölcsődékkel, Védőnői szolgálattal, Család- és Gyermekjóléti Központtal. A szakmai egységek vezetői és igazgatóhelyettesei heti-havi és negyedévente megrendezett esetmegbeszéléseken, értekezleteken, szakmai fórumokon vitatják meg a felmerülő szakmai kérdéseket, problémákat, teendőket. Mindezeken kívül a Humán Szolgáltató évek óta szoros szakmai kapcsolatban áll a kerület valamennyi óvodájával, általános iskolájával és a pedagógiai szakterületekkel.

A Humán Szolgáltató Család- és Gyermekjóléti Központja a veszélyeztetettséget és a krízishelyzetet észlelő jelzőrendszert működtet, melynek a Játszóház is a tagja.

Szoros együttműködésben és napi kapcsolatban áll a Humán Szolgáltató számos kerületi civil szervezettel. Szakmai programokon és kerületi rendezvényeken lehetőséget biztosítunk a szervezetek számára a bemutatkozásra, új kapcsolatok kiépítésére.

Figyelemmel kísérjük a szakirodalmat, a jogszabályokat. Játszóházunk működéséhez nélkülözhetetlen követelmény az illetékes Kormányhivatallal, az önkormányzat Humánszolgáltató Irodájával, valamint az ÁNTSZ munkatársaival való folyamatos kapcsolattartás.

1. **Személyi feltételek**

Munkakörök megnevezése:

* szakmai vezető
* szakmai vezető-helyettes
* foglalkoztató
* kisegítő

A Játszóházat a 15/1998 (IV. 30.) NM rendelet által meghatározott végzettséggel rendelkező személy vezeti, távolléte esetén helyettese látja el a vezetői feladatokat.

* Játszóház szakmai vezetője: Varga Brigitta

Tanítói diplomáját 2010-ben szerezte meg a Szent István Egyetemen. Ezt követően azonnal munkába állt és tanítóként, napközis nevelőként helyezkedett el. 2012-ben közigazgatási alapvizsgát tett és a VII. kerületi önkormányzatnál helyezkedett el, mint alpolgármesteri asszisztens. 2013-tól képzési referensként dolgozik a Humán Szolgáltatónál. Végzettsége és eddigi szakmai tapasztalatai alapján a játszóház szakmai vezetői munkakörében folytatja továbbiakban a szakmai munkát.

* Játszóház szakmai vezető-helyettese: Márton Beáta

2012-ben A Pázmány Péter Katolikus Egyetem szociálpedagógia szakán végzett, majd ezt követően 2013-ban szerezte meg a kisgyermekgondozó-nevelő OKJ-s bizonyítványt. Dajkaként, csecsemőgondozóként, majd kisgyermeknevelőként dolgozott az elmúlt közel 15 évben. 2013-tól bölcsődevezetői beosztásban végzi munkáját a Humán Szolgáltatónál. Szakmai kompetenciája és végzettsége alapján a játszóház szakmai vezető-helyettes munkakörében kamatoztatja eddigi tapasztalatait.

1. **Tárgyi feltételek**

Belső-Erzsébetvárosban 418 m2-es alapterületen, egy földszinti, akadálymentesített ingatlanban alakítottuk ki a Játszóházat, mely egy lakóházakkal körülvett belső udvari részben helyezkedik el.

Az utcai bejárati kapun belépve, a társasházi előtéri folyosón végighaladva, elkerített járdaszakaszon lehet az ingatlanba bejutni. A bejárat a Játszóház bal oldalán helyezkedik el.

A bejárati ajtón belépve egy hidegburkolattal ellátott előtérbe jutunk. Innen nyílik a fogadótér, melyben jobbra a recepciós pultnál lehet bejelentkezni.

A recepciós pult mögötti rész a Játszóházban dolgozó alkalmazottak számára lett kialakítva. Itt található egy teakonyha, e mögött egy mosdó-öltöző helyiség és egy külön irodahelyiség.

A fogadótérben kanapé, asztalok és székek biztosítják a betérők számára a kényelmes várakozás, időtöltés lehetőségét. A fogadótéren keresztül haladva jutunk át a gyermekek számára biztosított öltöző részhez, mely öltözőpadokkal, ruhafogasokkal van felszerelve. Innen nyílik a gyermekek számára külön lány és fiú mosdóhelyiség. Mindkettőben 5-5 db WC és 3-3 db mosdókagyló van felszerelve. Szintén a fogadótérből nyílik egy másik helyiség, melyben zárható szekrények vannak, ahová el lehet helyezni az értékeket.

Itt található a mozgásukban korlátozott látogatók számára mozgássérült mosdó, egyben itt lett kialakítva a falra szerelt pelenkázó is a nem szobatiszta gyermekek szülei számára. A mozgássérült mosdó mellett van még egy plusz mosdóhelyiség a felnőttek számára.

A fogadótértől balra lehet belépni a Játéktérbe. A Játékteret a fogadótértől egy kb. 1 méter magas mellvéd választja el, mely lehetőséget biztosít arra, hogy a fogadótérből is belátható legyen a játéktér nagy része.

A játéktérbe belépve jobb oldalon a baba-mama szobába jutunk, ahol a kismamák szükség esetén szoptatni tudják a gyermekeket egy kényelmes fotelben, illetve található itt mikrohullámú sütő, asztal, etetőszék is.

Szintén jobbra nyílik két foglalkoztató szoba, melyek igény szerint egybe nyithatók. Az első szobában 5-10 éves korú gyermekek számára falra szerelt készségfejlesztő játékok, nagymozgást fejlesztő játék (trambulin), ismeretfejlesztő játékok (társasjátékok), valamint asztal, székek lettek elhelyezve. A második szobában a 10-14 éves korú gyermekek számára a finom-motorikus mozgást fejlesztő csocsó asztal, léghoki, valamint xbox one játék található.

A játéktérre belépve bal oldalon a legkisebb korosztályba tartozó gyermekeknek (1-4 éves) számára szivacsfallal körülvett játszótér lett kialakítva, melyben megtalálható a szerepjátékok eszközei (műanyag kisház, babák, autók), konstrukciós játékok (szivacsjátékok, építőjátékok), valamint a nagymozgást segítő játékelemek (kisméretű szivacscsúszda labdatengerrel).

Szintén a játéktér bal oldali hátsó részében a 4-12 éves gyermekek számára egy kb. 50 nm alapterületű labirintus van, melybe a nagymozgást segítő játékelemek, többek között trambulin, hullámcsúszda, labdatenger, bújócső lett beépítve.

A játéktér hátsó részében van a szülinapos szoba, mely egyben foglalkoztató, játszószoba is. Itt a 3-10 éves korú gyermekeknek szerepjátékok eszközei (kiskonyha, szerelőpad, babák, babakocsik), nagymozgást segítő játékok (kismotorok), manipulációs, konstrukciós és ismeretfejlesztő játékok (építőjátékok, puzzle-ok, teherautók, krétatábla), illetve állítható magasságú asztalok, székek lettek elhelyezve.

A foglalkoztató szobákat és játszóhelyiségeket a gyermekek méretéhez és igényeihez szabott bútorokkal, játékokkal rendeztük be. Elsődleges szempont a biztonság és a tisztíthatóság. Igyekeztünk sokféle, fantáziát megmozgató, kreativitást fejlesztő, együttes és egyedül végezhető játéktevékenységet lehetővé tévő játékkal berendezni a játszóhelyiségeket.

A játszóhelyiségek, foglalkoztató szobák és előtér könnyen tisztántartható melegburkolattal vannak ellátva. Valamennyi vizesblokkal ellátott helyiség járólapos és csempézett.

A játszóház megközelítéséhez és a benti közlekedéshez a teljes körű akadálymentesítés megoldott.

1. **A feladatellátás szakmai tartalma, módja, célja**

Játszóházunk elsődleges és legfontosabb célja, hogy a családi neveléssel együtt, azt kiegészítve támogassa a kerületben élő 1-14 éves korú gyermekek egészséges testi, lelki, mentális fejlődését.

A kerületi családok szociokörnyezetére jellemző, hogy a gyermekeknek nincs elég mozgásterük, így az egészséges fejlődéshez elengedhetetlen nagymozgásos tevékenységek háttérbe szorulnak a mindennapok során. Szolgáltatásunk hiánypótlásként üzemel a kerületben és elsősorban a szabadidő hasznos eltöltésére fókuszál.

Fontos számunkra, hogy a család minden tagja, bármely korosztályba is tartozzon, jól érezze magát játszóházunkban.

A játéktér bal oldalán, szivacsfallal elválasztott területen található eszközeink segítséget nyújtanak a megfelelő és biztonságos mozgásos tevékenységekhez. Korai életszakaszban (1-4 év) akár az első lépések megtételében, a biztonságos kúszás, mászás, járás, pörgés-forgás, stb megismerésében. Ugyanakkor a korosztályra jellemző eleinte egymás mellett játszás, később együttjátszás élményének megtapasztalására is lehetőséget adunk, mint szocializációs szintér. Az itt található – korosztály számára biztosított – szerepjátékok, készségfejlesztő eszközök és konstruáló játékok az érzékelés, tapintás, tapasztalatszerzés, sikerélményeken alapuló tanulási folyamatok fontos eszközei. A korai életszakasz megfelelő készségeinek, képességeinek kialakításában, fejlesztésében, a gyermekek egyéni képességeinek feltárásában, személyiségük, én-képük fejlődésében nyújtanak segítséget.

A jobbra nyíló foglalkoztató szobában a fejlesztő eszközeink segítségével könnyebben kiszűrhetőek az esetleges fejlődésbeli elmaradások, normál fejlődési ütemtől való eltérések, melyek korrigálására, szakember bevonásával igény szerint lehetőséget is biztosíthatunk.

Az idősebb korosztálynál az együttjátszás a mozgásfejlődésen, a szabadidő hasznos, tartalmas eltöltésén kívül preventív jellegű feladatokat is jelent. A játéktér bal oldalán található labirintusban együtt játszhatnak eltérő szociális helyzetben élő, vagy akár eltérő kultúrkörnyezetből érkező gyermekek is, mely folyamat remek alkalmat ad a társas kompetenciák erősítésére: az egymáshoz való közeledéshez, egymás iránti érzékenyítésre, egymás megértésére, egymásra való odafigyelésre, barátok szerzésére. Mindez erősíti a hovatartozás érzését, és nem utolsó sorban a nagymozgásos tevékenységek kiváló színhelye.

A nagymozgásos tevékenységeken túl a szülinapos szobában a közös programok szervezése (ünnepekhez kötött: advent, húsvét stb.; kézműves foglalkozások; jeles napokhoz kötött: víz, föld, állatok világnapja; specifikus foglalkozások; születésnapok; személyes ünnepek közös megtartása) tovább növelik a szociális kompetenciákat, a felelősségtudat kialakulását, egymás elfogadását, megértését. A programokon részt vevő fiatalok nyitottabbá válnak a világra, egymásra.

A külön helységben található játékok – csocsó asztal, léghoki, xbox – azon kívül, hogy fejlesztik az egyéni készségeket, képességeket, szem-kéz koordinációt, finom-motorikát, koncentráció készséget, erősítik a versenyszellemet, ugyanakkor toleranciára, indulatkezelésre, önismeretre ösztönöznek és lehetőséget adnak a szűkebb társaságok, családok, testvérek közvetlenebb, harmonikusabb együttlétére. Megelőzhetik, vagy csökkenthetik a családi konfliktusokat, ez által a pszichés fejlődési zavarokat, vagy épp ezek kialakulását.

A baba-mama szobában is arra törekedtünk, hogy a kismamák, szoptatós édesanyák otthonosan, biztonságosan tudják ellátni csecsemőiket, kisebb gyermekeiket, miközben a nagyobb gyermekek önfeledten játszhatnak. Célunk az, hogy a családok együtt tudják kialakítani szokásaikat, a megismerési és tapasztalatszerzési folyamatok közösen tudjanak megvalósulni.

Szolgáltatásunkat csak felnőtt kíséretében vehetik igénybe a gyermekek. Míg a gyermekük játszik, addig a szülők számára lehetőség nyílik a kapcsolatok építésére, kikapcsolódásra, beszélgetésre, a közös problémák megoldásának keresésére. Amennyiben arra igény mutatkozik, tájékoztatást nyújtunk a Humán Szolgáltató egyéb szakmai egységei által biztosított lehetőségekről – pszichológus, jogász, gyógytornász – egyéni és csoportos foglalkozásokról.

Sajátos nevelési igényű gyermekek is látogathatják Játszóházunkat, azonban a velük érkező kísérő felelőssége a gyermekek esetleges speciális igényeinek a biztosítása. Számukra a biztonságos és akadálymentes környezet lehetőséget biztosít arra, hogy normál fejlődésű társaikkal együtt játszanak. Az integráció ezen formája elősegíti az elfogadást, a segítség nyújtás kialakulásának és elfogadásának nehéz folyamatát, és megalapozza a társadalomba való beilleszkedést.

Napirendszervezés:

A Játszóház minden nap reggel 8 és 20 óra között várja a játszani vágyó gyermekeket.

Hétköznapokon reggel 8 és 14 óra között a kerületi intézmények gyermekei szervezett keretek közt, előre egyeztetett időpontban és időtartamban csoportosan vehetik igénybe a szolgáltatást. Célunk, hogy segítsük a nevelési intézményeket a mozgásos foglalkozások, testnevelési órák lebonyolításában oly módon, hogy egy, a szokásostól eltérő környezetben szervezhessék azokat.

Hétköznapokon 14 és 20 óra között, valamint hétvégén reggel 8 és 20 óra között megnyílnak kapuink a kerületi családok számára.

Tervezett programjainkról folyamatos tájékoztatást nyújtunk honlapunkon (www.bjhuman.hu).

1. **A szolgáltatás igénybevételének módja, az arról szóló tájékoztatás**

A szolgáltatás igénybevétele önkéntes. Amennyiben a kerület köznevelési intézményeiből érkező csoportok, osztályok veszik igénybe a szolgáltatást, úgy a gyermekek gondviselőjének beleegyező nyilatkozata szükséges a szolgáltatás igénybevételéhez.

Egyéb esetben minden alkalommal a kiskorú kísérővel/szülővel érkezik a Játszóházba, ahol a bejelentkezés alkalmával megismeri és elfogadja a Játszóház házirendjét, az abban foglaltakat önmagára és a kiskorúra nézve is kötelező érvényűnek tekinti. Informálódik a térítési díj megállapításának módjáról, szabályairól, illetve a panaszkezelés módjáról is.

A Játszóház házirendjének célja, hogy a játszóházban eltöltött idő alatt a gyermekek biztonságosan és önfeledten játszhassanak, mozoghassanak. A Házirend az alábbi témakörökre tér ki: felelősség, öltözködési előírások, értéktárgyak, étkezés, játékhasználat, szabályszegés, kártérítés, tisztaság és rend, adatvédelem.

A Játszóház házirendje, térítési díja, valamint a panaszkezelés módja mindenki számára elérhető a Humán Szolgáltató honlapján ([www.bjhuman.hu](http://www.bjhuman.hu)). Részletes tájékoztatások és aktuális információk minden esetben a honlapon, facebook oldalon, valamint plakátokon, szóróanyagokon érhetőek el. A havonta megjelenő kerületi újságban biztosított a teljes erzsébetvárosi lakosság számára történő tájékoztatás.

1. **A szolgáltatást igénybe vevők és a szolgáltatást nyújtó személyek jogainak védelmével kapcsolatos szabályok**

A szolgáltatást igénybe vevőknek joga van:

* a szolgáltatásokat teljes körűen igénybe venni, egyéni bánásmódban részesülni
* minden fontos kérdésben a tájékoztatáshoz, adatai védelméhez, a nyilvántartásba, dokumentumokba való betekintéshez
* a szolgáltatást igénybe vevőt megilleti személyes adatainak védelme, valamint a magánéletével kapcsolatos titokvédelem
* a szolgáltatás vezetője köteles biztosítani, hogy a szolgáltatást igénybe vevő adataihoz, a vezetett nyilvántartásokhoz illetéktelen személy ne jusson hozzá
* a szolgáltatást igénybe vevő, a szolgáltatást nyújtó kötelezettségszegése és a szolgáltatás igénybevételével kapcsolatos problémák esetén panasszal élhetnek, melyet a szolgáltatás vezetőjéhez lehet írásban benyújtani. Az írásban beadott panasz kezelése egyéni, vagy ha egy javaslat, észrevétel több szülőt érint, akkor közös

A gyermekjogi képviselő neve, elérhetősége:

Varga Beáta, [beata.varga@ijb.emmi.gov.hu](mailto:beata.varga@ijb.emmi.gov.hu), +36 20 4899 627

A szolgáltatást nyújtó dolgozók számára biztosítandó:

* az egészséges és biztonságos munkavégzéshez szükséges törvényi előírásoknak megfelelő munkafeltételek
* a munkatársnak joga van véleménye kinyilvánítására,
* megkapni a munkavégzéssel kapcsolatos megbecsülést, munkájának elismerését
* emberi méltóságuk és személyiségi jogaik tiszteletben tartása
* segítséget szakmai tudásuk gyarapításához

Elvárás a dolgozók felé a felkészült és lelkiismeretes munkavégzés, a szülőkkel való jó kapcsolatra, partneri együttműködésre törekvés, a gyermeki jogok érvényesülésének biztosítása, valamint a Szociális Munka Etikai Kódexének és a Játszóház programjában és házirendjében megfogalmazott szakmai és adatvédelmi szabályok betartása.

1. **A szolgáltatást nyújtó személyek szakmai felkészültségének biztosítása**

A szociális, illetőleg a gyermekjóléti és gyermekvédelmi tevékenységet végző személyek folyamatos szakmai továbbképzésben kötelesek részt venni. A továbbképzési kötelezettség minősített továbbképzésen való részvétellel teljesíthető.

A Humán Szolgáltató olyan kreditpontos, T jelű szociális szakmai tanfolyamokat szervez, melyek a 9/2000. (VIII. 4.) SzCsM rendelet szerint érvényes minősítéssel rendelkező minősített továbbképzési programok. Dolgozói számára az intézmény biztosítja ezen továbbképzéseken, illetve egyéb, a szakmai kompetencia fejlesztését célzó képzéseken való részvétel lehetőségét.

1. **A játszóház ellátási területe**

Ellátási területe Budapest közigazgatási területe, mivel a Játszóház a főváros központi részén működik, ezért elhelyezkedése és megközelíthetősége lehetőséget ad arra, hogy akár tömegközlekedéssel is könnyen elérhető legyen a szomszédos kerületekben és Budapest területén élők, ideiglenesen a VII. kerületben tartózkodók számára.

1. **Térítési díj**

A szolgáltatás térítési díjköteles, mely díjat a mindenkor hatályos – Erzsébetváros Önkormányzata által hozott – térítési díj rendelet határozza meg. A belépésre/szolgáltatás igénybevételére jogosító karszalagos beléptető rendszer került kialakításra, mely időbélyegző segítségével határozza meg a fizetendő térítési díj összegét.

Budapest, 2018.

Mikulás Franciska

igazgató

Bischitz Johanna Integrált Humán Szolgáltató Központ